CELEX: 32021Y0827(01)
Language: el
Date: 2021-08-06 00:00:00
Title: Αποφαση του Ευρωπαϊκου Συμβουλιου Συστημικου Κινδυνου της 6ης Αυγούστου 2021 που τροποποιεί την απόφαση ΕΣΣΚ/2015/4 σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΣΣΚ/2021/7) 2021/C 344/04

27.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 344/4
               
            
         ΑΠΟΦΑΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ
         της 6ης Αυγούστου 2021
         που τροποποιεί την απόφαση ΕΣΣΚ/2015/4 σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2
         (ΕΣΣΚ/2021/7)
         (2021/C 344/04)
         ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον Κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 3,
         Έχοντας υπόψη την απόφαση ΕΣΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (2), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Με την απόφαση ΕΣΣΚ/2015/4 του Ευρωπαϊκού Συμβουλίου Συστημικού Κινδύνου (3) θεσπίστηκε πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές και για την έκδοση γνωμών και συστάσεων από το Ευρωπαϊκό Συμβούλιο Συστημικού Κινδύνου (ΕΣΣΚ). Τα εν λόγω καθήκοντα προβλέπονται στο δίκαιο της Ένωσης, ιδίως στην οδηγία 2013/36/EΕ του Ευρωπαϊκού Κοινοβουλίου και του Συμβουλίου (4) και στον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (5), ή/και απορρέουν από τον κανονισμό (ΕΕ) αριθ. 1092/2010.
                  
               
                     (2)
                  
                  
                     Ο κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου (6) και η οδηγία (ΕΕ) 2019/878 του Ευρωπαϊκού Κοινοβουλίου και του Συμβουλίου (7) εκδόθηκαν στις 20 Μαΐου 2019 και τροποποίησαν τον κανονισμό (ΕΕ) αριθ. 575/2013 και την οδηγία 2013/36/ΕΕ, αντίστοιχα. Ορισμένες τροποποιήσεις που εισήχθησαν κατ’ αυτόν τον τρόπο —όπως αλλαγές στα άρθρα 124 και164 του κανονισμού (ΕΕ) αριθ. 575/2013, καθώς και στο άρθρο 131 της οδηγίας 2013/36/ΕΕ— θα πρέπει να αποτυπωθούν στην απόφαση ΕΣΣΚ/2015/4 μέσω της τροποποίησης των διατάξεων που αφορούν την έκδοση γνωμών και συστάσεων.
                  
               
                     (3)
                  
                  
                     Οι διατάξεις της απόφασης ΕΣΣΚ/2015/4 για τη σύνθεση της ομάδας αξιολόγησης συνδέονται με τις οικείες διατάξεις του κανονισμού (ΕΕ) αριθ. 1092/2010 για τα μέλη του γενικού συμβουλίου και της διευθύνουσας επιτροπής του ΕΣΣΚ. Είναι αναγκαία η ευθυγράμμιση των εν λόγω διατάξεων με τις πρόσφατες θεσμικές αλλαγές που εισήχθησαν με τον κανονισμό (ΕΕ) 2019/2176 του Ευρωπαϊκού Κοινοβουλίου και του Συμβουλίου (8) για τη σύνθεση του γενικού συμβουλίου και την Τραπεζική Ένωση.
                  
               
                     (4)
                  
                  
                     Επιπλέον, η παρούσα απόφαση αποσκοπεί στη διευθέτηση ζητημάτων που ανέκυψαν σε σχέση με τις διατάξεις της απόφασης ΕΣΣΚ/2015/4 οι οποίες διαχρονικά έχουν αποδειχθεί ανεπαρκώς σαφείς και, ως εκ τούτου, υπόκεινται σε αποκλίνουσα ερμηνεία ή έχουν αποδειχθεί μη εφαρμόσιμες ή υπερβολικά επαχθείς, συμπεριλαμβανομένων των διατάξεων για τη διαδικασία που πρέπει να ακολουθεί η ομάδα αξιολόγησης κατά την εκπόνηση σχεδίων γνωμών.
                  
               
                     (5)
                  
                  
                     Για τους λόγους αυτούς η απόφαση ΕΣΣΚ/2015/4 θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            H απόφαση ΕΣΣΚ/2015/4 τροποποιείται ως εξής:
            
                        1.
                     
                     
                        στο άρθρο 1 η παράγραφος 2 τροποποιείται ως εξής:
                        
                                    α)
                                 
                                 
                                    το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                συστάσεων και γνωμών από το ΕΣΣΚ σχετικά με εθνικά μέτρα μακροπροληπτικής πολιτικής, σύμφωνα με το άρθρο 131 παράγραφος 5α, το άρθρο 133 παράγραφοι 11 και 12 της οδηγίας 2013/36/ΕΕ και το άρθρο 124 παράγραφος 2, το άρθρο 164 παράγραφος 6 και το άρθρο 458 παράγραφος 4 του κανονισμού (ΕΕ) αριθ. 575/2013·»·
                                             
                                          
                              
                                    β)
                                 
                                 
                                    το στοιχείο β) αντικαθίσταται από το ακόλουθο κείμενο:
                                    
                                                «β)
                                             
                                             
                                                διατάξεων τροποποιητικών της σύστασης ΕΣΣΚ/2015/2, προκειμένου να ενσωματώνονται τυχόν πρόσθετα κοινοποιούμενα μέτρα μακροπροληπτικής πολιτικής η εφαρμογή των οποίων στη βάση της αμοιβαιότητας συνιστάται σύμφωνα, ενδεικτικά, με το άρθρο 134 παράγραφος 5 της οδηγίας 2013/36/ΕΕ και το άρθρο 458 παράγραφος 8 του κανονισμού (ΕΕ) αριθ. 575/2013·»·
                                             
                                          
                              
                  
                        2.
                     
                     
                        το άρθρο 2 τροποποιείται ως εξής:
                        
                                    α)
                                 
                                 
                                    το σημείο 7) αντικαθίσταται από το ακόλουθο κείμενο:
                                    
                                                «7)
                                             
                                             
                                                “γνώμη”: κάθε γνώμη που εκδίδει το ΕΣΣΚ κατόπιν περιέλευσης σε αυτό κοινοποίησης μέτρου μακροπροληπτικής πολιτικής σύμφωνα με το άρθρο 131 παράγραφος 5α και το άρθρο 133 παράγραφος 12 της οδηγίας 2013/36/ΕΕ, καθώς και το άρθρο 124 παράγραφος 2, το άρθρο 164 παράγραφος 6 και το άρθρο 458 παράγραφος 4 του κανονισμού (ΕΕ) αριθ. 575/2013·»·
                                             
                                          
                              
                                    β)
                                 
                                 
                                    το σημείο 9) αντικαθίσταται από το ακόλουθο κείμενο:
                                    
                                                «9)
                                             
                                             
                                                “σύσταση”: κάθε σύσταση που εκδίδει το ΕΣΣΚ σύμφωνα, ενδεικτικά, με το άρθρο 133 παράγραφος 11, το άρθρο 134 παράγραφος 5, το άρθρο 138 και το άρθρο 139 παράγραφος 3 της οδηγίας 2013/36/ΕΕ, καθώς και το άρθρο 458 παράγραφος 8 του κανονισμού (ΕΕ) αριθ. 575/2013·»·
                                             
                                          
                              
                  
                        3.
                     
                     
                        το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           Γνώμες και συστάσεις του ΕΣΣΚ σχετικά με εθνικά μέτρα μακροπροληπτικής πολιτικής
                           
                              1.   Το παρόν άρθρο εφαρμόζεται σε γνώμες και συστάσεις που αναφέρονται στο άρθρο άρθρο 1 παράγραφος 2 στοιχείο α).
                           
                           
                              2.   Με την περιέλευση στη γραμματεία του ΕΣΣΚ κοινοποίησης δυνάμει του άρθρου 131 ή του άρθρου 133 της οδηγίας 2013/36/ΕΕ ή των άρθρων 124, 164 ή 458 του κανονισμού (ΕΕ) αριθ. 575/2013, αυτή την υποβάλλει άμεσα, αλλά το αργότερο πριν από τη λήξη της επόμενης εργάσιμης για την ΕΚΤ ημέρας, στα μέλη του γενικού συμβουλίου και στην ομάδα αξιολόγησης μέσω του συστήματος Darwin.
                           
                           
                              3.   Εντός πέντε εργάσιμων, για την ΕΚΤ, ημερών (εφεξής “εργάσιμες ημέρες ΕΚΤ”) από την περιέλευση κοινοποίησης μέτρου μακροπροληπτικής πολιτικής στα μέλη του γενικού συμβουλίου δυνάμει της παραγράφου 2, αυτά μπορούν να εγείρουν ουσιώδεις επιφυλάξεις αναφορικά με οποιονδήποτε αρνητικό εξωγενή παράγοντα, όπως οι δυσμενείς διασυνοριακές δευτερογενείς επιδράσεις του κοινοποιούμενου μέτρου. Προς διασφάλιση της ομαλής και αποτελεσματικής διαδικασίας και στον βαθμό που αυτό είναι δυνατόν, τα μέλη του γενικού συμβουλίου εγείρουν τις ως άνω ουσιώδεις επιφυλάξεις στην αγγλική γλώσσα.
                           
                           
                              4.   Η ομάδα αξιολόγησης εκπονεί αξιολόγηση και σχέδιο γνώμης ή σύστασης σχετικά με την καταλληλότητα του κοινοποιούμενου μέτρου μακροπροληπτικής πολιτικής, έχοντας υπόψη τις σχετικές απαιτήσεις της οδηγίας 2013/36/ΕΕ και του κανονισμού (ΕΕ) αριθ. 575/2013 από τη μακροπροληπτική σκοπιά και τη σκοπιά της χρηματοπιστωτικής σταθερότητας, καθώς και τυχόν ουσιώδεις επιφυλάξεις που έχουν εγείρει τα μέλη του γενικού συμβουλίου δυνάμει της παραγράφου 3.
                           
                           
                              5.   Αμέσως μετά την οριστικοποίηση του σχεδίου γνώμης ή σύστασης από την ομάδα αξιολόγησης, η γραμματεία του ΕΣΣΚ το υποβάλλει μέσω του συστήματος Darwin στα μέλη του γενικού συμβουλίου.
                           
                           
                              6.   Το γενικό συμβούλιο αποφασίζει επί του σχεδίου γνώμης ή σύστασης με βάση την αξιολόγηση και το ίδιο το σχέδιο που η ομάδα αξιολόγησης έχει εκπονήσει. Εκτός εάν συγκαλείται συνεδρίαση σύμφωνα με τον εσωτερικό κανονισμό του ΕΣΣΚ, η απόφαση του γενικού συμβουλίου λαμβάνεται βάσει έγγραφης διαδικασίας. Η απόφαση του γενικού συμβουλίου λαμβάνεται τουλάχιστον μία εργάσιμη ημέρα ΕΚΤ πριν από τη λήξη της οικείας περιόδου που προβλέπεται στο άρθρο 131 ή στο άρθρο 133 της οδηγίας 2013/36/ΕΕ ή στα άρθρα 124, 164 ή 458 του κανονισμού (ΕΕ) αριθ. 575/2013.
                           
                           
                              7.   Εάν, κατόπιν υποβολής αιτήματος του ΕΣΣΚ προς τις κοινοποιούσες αρχές για την παροχή επιπλέον πληροφοριών, δεν παρασχεθούν όλες οι συναφείς πληροφορίες που απαιτούνται για την αξιολόγηση τόσο της καταλληλότητας του προτεινόμενου μέτρου όσο και της συμμόρφωσης με τις σχετικές απαιτήσεις της οδηγίας 2013/36/ΕΕ και του κανονισμού (ΕΕ) αριθ. 575/2013, το ΕΣΣΚ μπορεί να προβαίνει στην έκδοση γνώμης στην οποία αναφέρεται ότι δεν είναι εφικτή η αξιολόγηση της συμμόρφωσης με τις ως άνω απαιτήσεις. Το ΕΣΣΚ μπορεί επίσης να γνωμοδοτεί αρνητικά ή να εκδίδει αρνητική σύσταση, ανάλογα με την περίπτωση.»·
                           
                        
                     
                  
                        4.
                     
                     
                        το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Συστάσεις του ΕΣΣΚ για την εφαρμογή μέτρων μακροπροληπτικής πολιτικής στη βάση της αμοιβαιότητας
                           
                              1.   Το παρόν άρθρο εφαρμόζεται στις τροποποιήσεις της σύστασης ΕΣΣΚ/2015/2 κατά την έννοια του άρθρου 1 παράγραφος 2 στοιχείο β).
                           
                           
                              2   Εντός πέντε εργάσιμων ημερών ΕΚΤ από την περιέλευση στο ΕΣΣΚ αιτήματος κράτους μέλους για εφαρμογή μέτρου στη βάση της αμοιβαιότητας σύμφωνα, ενδεικτικά, με το άρθρο 134 παράγραφος 5 της οδηγίας 2013/36/ΕΕ ή το άρθρο 458 παράγραφος 8 του κανονισμού (ΕΕ) αριθ. 575/2013, η γραμματεία του ΕΣΣΚ διαβιβάζει το αίτημα μέσω του συστήματος Darwin στα μέλη της συμβουλευτικής τεχνικής επιτροπής (ΣΤΕ), του γενικού συμβουλίου και της ομάδας αξιολόγησης.
                           
                           
                              3.   Εντός πέντε εργάσιμων ημερών ΕΚΤ από τη διαβίβαση του αιτήματος της παραγράφου 2 στα μέλη του γενικού συμβουλίου, αυτά έχουν τη δυνατότητα να καταδείξουν στο ΕΣΣΚ ότι το κοινοποιούμενο μέτρο μακροπροληπτικής πολιτικής θα έχει σημαντικές δυσμενείς διασυνοριακές δευτερογενείς επιδράσεις στη χώρα τους. Προς διασφάλιση της ομαλής και αποτελεσματικής διαδικασίας και στον βαθμό που είναι δυνατόν, τα μέλη του γενικού συμβουλίου παρέχουν τις σχετικές πληροφορίες στο ΕΣΣΚ στην αγγλική γλώσσα.
                           
                           
                              4.   Η ομάδα αξιολόγησης εκπονεί αξιολόγηση ως προς την αναγκαιότητα της έκδοσης σύστασης σχετικά με την εφαρμογή του μέτρου στη βάση της αμοιβαιότητας και, κατά περίπτωση, σχέδιο τροποποίησης της σύστασης ΕΣΣΚ/2015/2. Η ομάδα αξιολόγησης υποβάλλει στη ΣΤΕ πρόταση σχετικά με την εφαρμογή του κοινοποιούμενου μέτρου στη βάση της αμοιβαιότητας και με τα μέσα με τα οποία αυτή μπορεί να επιτευχθεί σύμφωνα με τη σύσταση ΕΣΣΚ/2015/2.
                           
                           
                              5.   Η ομάδα αξιολόγησης κρίνει αν το σχέδιο τροποποίησης της σύστασης ΕΣΣΚ/2015/2 θα πρέπει να τροποποιηθεί βάσει σχολίων που διατύπωσαν μέλη της ΣΤΕ και, μέσω της γραμματείας του ΕΣΣΚ, υποβάλλει το σχέδιο τροποποίησης της σύστασης ΕΣΣΚ/2015/2 στο γενικό συμβούλιο μέσω του συστήματος Darwin.
                           
                           
                              6.   Το γενικό συμβούλιο αποφασίζει επί του σχεδίου τροποποίησης της σύστασης ΕΣΣΚ/2015/2 με βάση την αξιολόγηση και το ίδιο το σχέδιο που η ομάδα αξιολόγησης έχει εκπονήσει. Εκτός εάν συγκαλείται συνεδρίαση σύμφωνα με τον εσωτερικό κανονισμό του ΕΣΣΚ, η απόφαση του γενικού συμβουλίου λαμβάνεται βάσει έγγραφης διαδικασίας.»·
                           
                        
                     
                  
                        5.
                     
                     
                        το άρθρο 7 αντικαθίσταται από το ακόλουθο κείμενο:
                        
                           «Άρθρο 7
                           Ομάδα αξιολόγησης
                           
                              1.   Η ομάδα αξιολόγησης εκπονεί αξιολογήσεις και σχέδια γνωμών ή συστάσεων όσον αφορά μέτρα μακροπροληπτικής πολιτικής, την εφαρμογή αυτών στη βάση της αμοιβαιότητας και τα ποσοστά αντικυκλικών κεφαλαιακών αποθεμάτων ασφαλείας τρίτης χώρας. Τα μέλη της ομάδας αξιολόγησης και οι τυχόν παρατηρητές πρέπει να διαθέτουν επαρκή βαθμό αρχαιότητας, τόσο από άποψη τεχνικών γνώσεων όσο και από άποψη ικανοτήτων στη χάραξη πολιτικής.
                           
                           
                              2.   Πρόεδρος της ομάδας αξιολόγησης είναι ο επικεφαλής της γραμματείας του ΕΣΣΚ ή ο αναπληρωτής του. Ο πρόεδρος της ομάδας αξιολόγησης είναι αρμόδιος για την προετοιμασία των εργασιών της ομάδας αξιολόγησης, συμπεριλαμβανομένων του καθορισμού της ημερήσιας διάταξης, της σύγκλησης των συνεδριάσεων και της θέσης επί τάπητος των θεμάτων προς συζήτηση, ενώ προεδρεύει των συνεδριάσεων της ομάδας αξιολόγησης.
                           
                           
                              3.   Η ομάδα αξιολόγησης αποτελείται από:
                              
                                          α)
                                       
                                       
                                          δύο εκπροσώπους της γραμματείας του ΕΣΣΚ, συμπεριλαμβανομένου του προέδρου της ομάδας αξιολόγησης·
                                       
                                    
                                          β)
                                       
                                       
                                          έναν εκπρόσωπο της εποπτικής λειτουργίας της ΕΚΤ·
                                       
                                    
                                          γ)
                                       
                                       
                                          έναν εκπρόσωπο της μακροπροληπτικής λειτουργίας της ΕΚΤ·
                                       
                                    
                                          δ)
                                       
                                       
                                          έναν εκπρόσωπο της Ευρωπαϊκής Επιτροπής·
                                       
                                    
                                          ε)
                                       
                                       
                                          έναν εκπρόσωπο της Ευρωπαϊκής Αρχής Τραπεζών (ΕΑΤ)· και
                                       
                                    
                                          στ)
                                       
                                       
                                          εννέα εκπροσώπους διαφορετικών εθνικών αρχών από τις οποίες το ΕΣΣΚ επιλέγει τα μέλη του γενικού συμβουλίου του με δικαίωμα ψήφου βάσει του άρθρου 6 παράγραφος 1 του κανονισμού (ΕΕ) αριθ. 1092/2010.
                                       
                                    Στους εννέα εκπροσώπους του στοιχείου στ) περιλαμβάνονται τουλάχιστον δύο εκπρόσωποι των εθνικών αρχών από τις οποίες έχει εκλεγεί εθνικό μέλος της διευθύνουσας επιτροπής βάσει του άρθρου 11 παράγραφος 1 στοιχείο γ) του κανονισμού (ΕΕ) αριθ. 1092/2010, εκπρόσωπος της αρχής από την οποία έχει εκλεγεί ο πρώτος αντιπρόεδρος του ΕΣΣΚ βάσει του άρθρου 5 παράγραφος 2 του κανονισμού (ΕΕ) αριθ. 1092/2010, καθώς και εκπρόσωπος της αρχής από την οποία έχει διοριστεί ο πρόεδρος της ΣΤΕ βάσει του άρθρου 13 παράγραφος 2 του κανονισμού (ΕΕ) αριθ. 1092/2010, εάν η εν λόγω αρχή αποτελεί αρχή του είδους που αναφέρεται στο στοιχείο στ) ανωτέρω.
                           
                           
                              4.   Το γενικό συμβούλιο διορίζει τους εννέα εκπροσώπους που αναφέρονται στην παράγραφο 3, βάσει των προτάσεων υποψηφιοτήτων των εθνικών αρχών από τις οποίες το ΕΣΣΚ επιλέγει τα μέλη του με δικαίωμα ψήφου, λαμβάνοντας υπόψη την ανάγκη για ισόρροπη εκπροσώπηση των κρατών μελών μεταξύ αυτών που αποτελούν συμμετέχοντα κράτη μέλη, κατά τον ορισμό του άρθρου 2 παράγραφος 1 του κανονισμού (ΕΕ) αριθ. 1024/2013 (*1) του Συμβουλίου, και αυτών που δεν αποτελούν συμμετέχοντα κράτη μέλη. Η θητεία τους διαρκεί όσο και ο διορισμός του αντίστοιχου εθνικού μέλους της διευθύνουσας επιτροπής, ή, άλλως, για τρία έτη. Η θητεία στην ομάδα αξιολόγησης των εκπροσώπων των εθνικών αρχών από τις οποίες δεν έχει επιλεγεί εθνικό μέλος της διευθύνουσας επιτροπής μπορεί να ανανεωθεί.
                           
                           
                              5.   Η θητεία όλων των λοιπών μελών της ομάδας αξιολόγησης είναι αόριστης χρονικής διάρκειας.
                           
                           
                              6.   Οι αρχές που εκπροσωπούνται στην ομάδα αξιολόγησης μπορούν να προβαίνουν στην αναπλήρωση του εκπροσώπου τους ανάλογα με την εμπειρογνωμοσύνη που απαιτείται και το είδος της αξιολόγησης που διενεργεί η ομάδα αξιολόγησης κατά το άρθρο 1 παράγραφος 2. Οι εν λόγω αποφάσεις υπόκεινται στην έγκριση του προέδρου της ομάδας αξιολόγησης.
                           
                           
                              7.   Στην ομάδα αξιολόγησης μπορούν να ζητήσουν να συμμετέχουν παρατηρητές προκειμένου να συμβάλλουν στη συζήτηση. Ως παρατηρητές μπορούν να συμμετέχουν εκπρόσωποι των αρχών που αναφέρονται στο άρθρο 6 παράγραφοι 1 και 2 και στο άρθρο 13 παράγραφος 1 του κανονισμού (ΕΕ) αριθ. 1092/2010. Όταν εκπονείται σύσταση ή γνώμη σύμφωνα με το άρθρο 131 παράγραφος 5α, το άρθρο 133 παράγραφοι 11 και 12 της οδηγίας 2013/36/ΕΕ, καθώς και το άρθρο 458 παράγραφος 4 του κανονισμού (ΕΕ) αριθ. 575/2013, οι εκπρόσωποι της Επιτροπής και της ΕΑΤ συμμετέχουν ως παρατηρητές. Όταν εκπονείται γνώμη σύμφωνα με το άρθρο 124 παράγραφος 2 ή το άρθρο 164 παράγραφος 6 του κανονισμού (ΕΕ) αριθ. 575/2013, οι εκπρόσωποι της ΕΑΤ συμμετέχουν ως παρατηρητές. Ως παρατηρητές μπορούν να προσκαλούνται και εκπρόσωποι των οικείων αρχών στις ενδιαφερόμενες τρίτες χώρες, οπότε αυτοί υπόκεινται στους κανόνες εμπιστευτικότητας.
                           
                           
                              8.   Όταν δυνάμει του άρθρου 5 παράγραφος 2 του κανονισμού (ΕΕ) αριθ. 1024/2013 κοινοποιείται μέτρο μακροπροληπτικής πολιτικής σε εθνικό επίπεδο από την ΕΚΤ και όχι από εθνικές αρχές, η ΕΚΤ εκπροσωπείται από δύο παρατηρητές και κάθε ενδιαφερόμενο κράτος μέλος εκπροσωπείται από δύο παρατηρητές.
                           
                           
                              9.   Προς αποφυγή συγκρούσεων συμφερόντων κατά την αξιολόγηση των μέτρων μακροπροληπτικής πολιτικής του άρθρου 1 παράγραφος 2 στοιχείο α), η ιδιότητα μέλους της ομάδας αξιολόγησης όσον αφορά τους εκπροσώπους των κρατών μελών ή της ΕΚΤ παύει προσωρινά, χωρίς να λαμβάνει χώρα αναπλήρωσή τους, σε όλες τις περιπτώσεις στις οποίες οι οικείες αρχές του ενδιαφερόμενου κράτους μέλους ή η ΕΚΤ έχουν κοινοποιήσει μέτρο μακροπροληπτικής πολιτικής ή έχουν εγείρει ουσιώδεις επιφυλάξεις σχετικά με τέτοιο μέτρο ή έχουν ζητήσει εφαρμογή, στη βάση της αμοιβαιότητας, τέτοιου μέτρου που πρόκειται να αξιολογηθεί από την ομάδα αξιολόγησης.
                           
                           
                              10.   Τα μέλη της ομάδας αξιολόγησης εκπονούν σχέδιο γνώμης ή σύστασης σύμφωνα με το άρθρο 4 παράγραφος 4, το άρθρο 5 παράγραφος 4 και το άρθρο 6 παράγραφος 5, επί του οποίου μπορεί να ψηφίσει το γενικό συμβούλιο. Η ομάδα αξιολόγησης επιδιώκει την επίτευξη συναίνεσης μεταξύ των μελών της. Όταν το απαιτούν οι περιστάσεις, στην αξιολόγηση που υποβάλλει στο γενικό συμβούλιο μπορεί να παραθέτει την άποψη της πλειοψηφίας και της μειοψηφίας.
                           
                        
                        
                           (*1)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).»."
                        
                     
                  
         
            Άρθρο 2
            Μεταβατική διάταξη
            Οι εκπρόσωποι που διορίζονται σύμφωνα με το άρθρο 7 της απόφασης ΕΣΣΚ/2015/4 παραμένουν στη θέση τους μέχρι τη λήξη της τρέχουσας θητείας τους κατά το άρθρο 7 παράγραφος 4 της απόφασης ΕΣΣΚ/2015/4.
         
         
            Άρθρο 3
            Έναρξη ισχύος
            Η παρούσα απόφαση αρχίζει να ισχύει στις 6 Αυγούστου 2021.
         
         
            Φρανκφούρτη, 6 Αυγούστου 2021.
            
               Francesco MAZZAFERRO
               
                  Προϊστάμενος της Γραμματείας του ΕΣΣΚ,
               
               
                  εξ ονόματος του γενικού συμβουλίου του ΕΣΣΚ
               
            
         
         
            (1)  ΕΕ L 331 της 15.12.2010, σ. 1.
         
            (2)  ΕΕ C 58 της 24.2.2011, σ. 4.
         
            (3)  Απόφαση ΕΣΣΚ/2015/4 του Ευρωπαϊκού Συμβουλίου Συστημικού Κινδύνου, της 16ης Δεκεμβρίου 2015, σχετικά με πλαίσιο συντονισμού για την κοινοποίηση εθνικών μέτρων μακροπροληπτικής πολιτικής από τις οικείες αρχές, την έκδοση γνωμών και συστάσεων από το ΕΣΣΚ και την κατάργηση της απόφασης ΕΣΣΚ/2014/2 (ΕΕ C 97 της 12.3.2016, σ. 28).
         
            (4)  Οδηγία 2013/36/EΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα των πιστωτικών ιδρυμάτων και την προληπτική εποπτεία των πιστωτικών ιδρυμάτων, την τροποποίηση της οδηγίας 2002/87/ΕΚ και την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
         
            (5)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και για την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (6)  Κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 575/2013 όσον αφορά τον δείκτη μόχλευσης, τον δείκτη καθαρής σταθερής χρηματοδότησης, τις απαιτήσεις ιδίων κεφαλαίων και επιλέξιμων υποχρεώσεων, τον πιστωτικό κίνδυνο αντισυμβαλλομένου, τον κίνδυνο αγοράς, τα ανοίγματα έναντι κεντρικών αντισυμβαλλομένων, τα ανοίγματα έναντι οργανισμών συλλογικών επενδύσεων, τα μεγάλα χρηματοδοτικά ανοίγματα και τις υποχρεώσεις υποβολής αναφορών και δημοσιοποίησης, καθώς και του κανονισμού (ΕΕ) αριθ. 648/2012 (ΕΕ L 150 της 7.6.2019, σ. 1).
         
            (7)  Οδηγία (ΕΕ) 2019/878 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση της οδηγίας 2013/36/ΕΕ όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μεικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (ΕΕ L 150 της 7.6.2019, σ. 253).
         
            (8)  Κανονισμός (ΕΕ) 2019/2176 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1092/2010 σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (EE L 334 της 27.12.2019, σ. 146).